ดอลล์แข็ง-วิกฤตหนี้สินกรีซกดทองคำปิดปรับลง
สัญญาทองคำตลาดนิวยอร์กปิดปรับตัวลดลงเมื่อคืนนี้ (19 มิ.ย.) จากการแข็งค่าของสกุลเงินดอลลาร์ และความไม่แน่นอนเกี่ยวกับวิกฤตหนี้สินกรีซ
สัญญาทองคำตลาด COMEX (Commodity Exchange) ส่งมอบเดือนส.ค.ลดลง 0.1 ดอลลาร์ หรือ 0.01% ปิดที่ 1,201.90 ดอลลาร์/ออนซ์
20 มิ.ย. 2558

สำนักข่าวอินโฟเควสท์รายงานว่า สัญญาโลหะเงินส่งมอบเดือนก.ค.ลดลง 4.4 เซนต์ หรือ 0.27% ปิดวานนี้ (19 มิ.ย.) ที่ 16.109 ดอลลาร์/ออนซ์, สัญญาพลาตินัมส่งมอบเดือนก.ค.เพิ่มขึ้น 4 ดอลลาร์ หรือ 0.37% ปิดที่ 1,086.80 ดอลลาร์/ออนซ์ และสัญญาพัลลาเดียมส่งมอบเดือนก.ย.ลดลง 11.25 ดอลลาร์ ปิดที่ 707.40 ดอลลาร์/ออนซ์
ราคาทองคำได้รับแรงกดดันจากการปรับตัวเพิ่มขึ้นของสกุลเงินดอลลาร์ โดยดัชนีดอลลาร์ ซึ่งเป็นมาตรวัดค่าเงินดอลลาร์เมื่อเทียบกับสกุลเงินหลักในตระกร้าเงิน ปรับตัวเพิ่มขึ้น 0.08% แตะที่ 94.09 ทั้งนี้ ราคาทองคำโดยปกติจะเคลื่อนไหวในทิศทางที่ตรงกันกันข้ามกับดอลลาร์ ซึ่งหมายความว่า หากดอลลาร์ดีดตัวขึ้น สัญญาทองคำจะปรับตัวลดลง เนื่องจากทองคำจะมีราคาเพิ่มขึ้นสำหรับนักลงทุน
อย่างไรก็ตาม ราคาทองคำได้รับแรงหนุนในระดับหนึ่งหลังมีรายงานว่า ธนาคารกลางยุโรป (ECB) ได้ปรับเพิ่มเพดานสภาพคล่องฉุกเฉินให้กับภาคธนาคารของกรีซเมื่อคืนนี้ ซึ่งช่วยให้ให้ธนาคารสามารถกู้เงินจากธนาคารกลางของประเทศได้เป็นครั้งที่สองในสัปดาห์นี้
ผู้นำประเทศยุโรปมีกำหนดจะประชุมฉุกเฉินเกี่ยวกับการหลีกเลี่ยงการผิดนัดชำระหนี้ของกรีซในวันจันทร์นี้ ซึ่งมีขึ้นหลังจากที่การประชุมรัฐมนตรีคลังยุโรปไม่สามารถทำข้อตกลงในประเด็นวิกฤตหนี้สินของกรีซได้ สำนักข่าวซินหัวรายงาน